Rundt om i de nordjyske vuggestuer og børnehaver har pædagogerne hænderne fulde, når de er på arbejde. Tre ud af fire pædagoger er på en almindelig dag helt alene med den samlede børnegruppe. Det rammer de børn der er udsatte i forvejen siger formanden for BUPL i Nordjylland. - Det rammer mest de udsatte børn og nok også de mere stille børn. Der er nogen børn som altid formår at gøre opmærksom på sig selv og så er det jo dem, pædagogen ser først mens de mere stille børn og de, der har brug for lidt mere kommer i klemme i det her, siger Liselotte Thomsen, formand for BUPL Nordjylland. Det er en ny undersøgelse fra BUPL , der viser at 75 procent af pædagogerne på en almindelig dag i april 2016 var alene med en børnegruppe som i gennemsnit var på 17 børn. Normeringerne er helt i bund efter at børneområdet de seneste år har været udsat for massive besparelser.
Normeringerne er i bund i de nordjyske institutioner og det går både ud over børn og pædagoger, lyder det fra BUPL.